CELEX: 32020D0433
Language: lt
Date: 2020-03-12 00:00:00
Title: Komisijos įgyvendinimo sprendimas (ES) 2020/433 2020 m. kovo 12 d. dėl veiksmo, kurio ėmėsi Švedijos cheminių medžiagų agentūra, kad pagal Europos Parlamento ir Tarybos reglamentą (ES) Nr. 528/2012 būtų leidžiama tiekti rinkai ir naudoti biocidinį produktą „Care Plus Mosquito Net“, pratęsimo (pranešta dokumentu Nr. C(2020) 1342) (Tekstas autentiškas tik švedų kalba)

24.3.2020   
               
               
                  LT
               
               
                  Europos Sąjungos oficialusis leidinys
               
               
                  L 88/8
               
            
         KOMISIJOS ĮGYVENDINIMO SPRENDIMAS (ES) 2020/433
         2020 m. kovo 12 d.
         dėl veiksmo, kurio ėmėsi Švedijos cheminių medžiagų agentūra, kad pagal Europos Parlamento ir Tarybos reglamentą (ES) Nr. 528/2012 būtų leidžiama tiekti rinkai ir naudoti biocidinį produktą „Care Plus Mosquito Net“, pratęsimo
         
            
               (pranešta dokumentu Nr. C(2020) 1342)
            
         
         (Tekstas autentiškas tik švedų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2019 m. rugsėjo 25 d. Švedijos cheminių medžiagų agentūra (toliau – Švedijos kompetentinga institucija) priėmė sprendimą pagal Reglamento (ES) Nr. 528/2012 55 straipsnio 1 dalies pirmą pastraipą leisti iki 2020 m. kovo 23 d. tiekti rinkai ir naudoti biocidinį produktą „Care Plus Mosquito Net“ – tinklelį nuo uodų, įmirkytą veikliąja medžiaga permetrinu (toliau – veiksmas). Pagal to reglamento 55 straipsnio 1 dalies antrą pastraipą Švedijos kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis Švedijos kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. Permetrinu įmirkytas tinklelis nuo uodų naudojamas siekiant apsaugoti žmones nuo geliančių ir kandančių vabzdžių, taip užkertamas kelias užkratą pernešantiems ir visuomenės sveikatai pavojų keliantiems vabzdžiams užkrėsti žmones patogenais. Veiksme nurodytomis sąlygomis produktas gali būti tiekiamas tik vakcinacijos klinikoms ir tik kartu su tinkamo naudojimo ir saugaus pašalinimo instrukcijomis, o pasibaigus nukrypti leidžiančios nuostatos taikymo laikotarpiui subjektas, kuriam skirtas veiksmas, Švedijos kompetentingos institucijos prašymu turi pateikti informaciją apie vakcinacijos klinikoms pristatytų tinklelių skaičių;
                  
               
                     (3)
                  
                  
                     2019 m. lapkričio 26 d. Komisija gavo Švedijos kompetentingos institucijos motyvuotą prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Prašymas pateiktas toliau nuogąstaujant, kad užkrato pernešėjų platinamos ligos gali tebekelti pavojų visuomenės sveikatai po 2020 m. kovo 23 d, ir pagrįstas argumentu, kad biocidinis produktas „Care Plus Mosquito Net“ yra labai svarbus siekiant suvaldyti užkrato pernešėjų platinamų ligų keliamą pavojų;
                  
               
                     (4)
                  
                  
                     remiantis Švedijos kompetentingos institucijos pateikta informacija, užkratą pernešančių vabzdžių kontrolės alternatyvos (pvz., repelentų, neįmirkytų tinklelių nuo uodų naudojimas) neleidžia vykdyti pakankamos vabzdžių užkrato pernešėjų kontrolės;
                  
               
                     (5)
                  
                  
                     repelentai negali užtikrinti viso žmogaus kūno apsaugos visą parą dėl to, kad yra apribojimai, kiek kartų per dieną juos galima naudoti, ir dėl to, kad jie neturėtų būti naudojami ant tam tikrų kūno dalių. Žmonėms, kurių oda jautri arba pažeista, gali būti problemiška naudoti repelentus dėl jų erzinančio poveikio. Be to, tam tikro amžiaus grupių žmonių, pvz., vaikų, atveju repelentų naudojimas yra apribotas. Neapdoroti tinkleliai nuo uodų visapusiškai neapsaugo nuo vabzdžių, nes tokie tinkleliai neapsaugo nuo ant tinklelio esančių vabzdžių, kurie gali kėsintis į tas kūno dalis, kurias galima pasiekti per tinklelį. Turėdami neapdorotų tinklelių žmonės gali nuspręsti patys juos įmirkyti biocidiniais produktais. Toks nekontroliuojamas neformalus naudojimas gali kelti pavojų žmonių sveikatai ir aplinkai;
                  
               
                     (6)
                  
                  
                     Europos cheminių medžiagų agentūrai buvo pateikta paraiška dėl biocidinio produkto „Care Plus Mosquito Net“ Sąjungos autorizacijos liudijimo, kuri vis dar vertinama, o vertinančioji kompetentinga institucija yra Danijos valdžios institucija. Šiam biocidiniam produktui išduotas Sąjungos autorizacijos liudijimas leistų ilgam laikui išspręsti šią problemą, taip pat Švedijos atveju, tačiau paraiškai įvertinti prieš išduodant autorizacijos liudijimą reikia dar daug laiko;
                  
               
                     (7)
                  
                  
                     todėl tikslinga leisti Švedijos kompetentingai institucijai pratęsti šį veiksmą ne ilgesniam kaip 550 dienų laikotarpiui ir laikantis tam tikrų sąlygų;
                  
               
                     (8)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Švedijos cheminių medžiagų agentūra gali iki 2021 m. rugsėjo 25 d. pratęsti veiksmą, kuriuo leidžiama tiekti rinkai ir naudoti biocidinį produktą „Care Plus Mosquito Net“, kad būtų užkirstas kelias užkratą pernešantiems vabzdžiams užkrėsti žmones patogenais, jeigu Agentūra užtikrina, kad produktas būtų tiekiamas ir naudojamas tik jai prižiūrint.
         
         
            2 straipsnis
            Šis sprendimas skirtas Švedijos Karalystei.
         
         
            Priimta Briuselyje 2020 m. kovo 12 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.